Document ID: 32011D0421

РЕШЕНИЕ ЗА ИЗПЪЛНЕНИЕ 2011/421/ОВППС НА СЪВЕТА
от 18 юли 2011 година
за изпълнение на Решение 2010/145/ОВППС за възобновяване на мерките в подкрепа на ефективно изпълнение на мандата на Международния наказателен трибунал за бивша Югославия (МНТБЮ)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 31, параграф 2 от него,
като взе предвид Решение 2010/145/ОВППС на Съвета от 8 март 2010 г. за възобновяване на мерките в подкрепа на ефективно изпълнение на мандата на Международния наказателен трибунал за бивша Югославия (МНТБЮ) (1), и по-специално член 2 от него,
като има предвид, че:
(1)
С Решение 2010/145/ОВППС Съветът възобнови мерките за предотвратяване на влизането или транзитното преминаване през териториите на държавите-членки на лица, обвързани с дейности, които подпомагат лица, които са на свобода и са обвинени за престъпления от Международния наказателен трибунал за бивша Югославия (МНТБЮ), да продължават да избягват правосъдие, или които действат по начин, който би могъл да възпрепятства ефективното изпълнение на мандата на МНТБЮ.
(2)
След предаването на г-н Ratko MLADIC на МНТБЮ на 31 май 2011 г. с цел предварително задържане, определени лица, свързани с г-н MLADIC, следва да бъдат извадени от списъка в приложението към Решение 2010/145/ОВППС.
(3)
Списъкът в приложението към Решение 2010/145/ОВППС следва да бъде съответно изменен,
ПРИЕ НАСТОЯЩОТО РЕШЕНИЕ:
Член 1
Приложението към Решение 2010/145/ОВППС се заменя с приложението към настоящото решение.
Член 2
Настоящото решение влиза в сила в деня на приемането му.
Съставено в Брюксел на 18 юли 2011 година.

Labels: 13
18
11
5